શેરબજાર હાલ રોલર કોસ્ટરની સ્થિતિમાંથી પસાર થઈ રહ્યું છે. છેલ્લા ચાર દિવસમાં જે ઊછાળા જોવાયા છે તેને જોતાં તેજી અને મંદીવાળા ખરાખરીનો ખેલ રમી લેવાના મૂડમાં છે. તેજીવાળા બજારને મહત્ત્વના સપોર્ટ લેવલની નીચે જતું અટકાવી રહ્યા છે જે તેજીના સેન્ટીમેન્ટ પર ટૂંકા ગાળા પર પૂર્ણવિરામ મૂકી શકે છે. જ્યારે બીજી તરફ મંદીવાળા પણ દરેક ઊછાળે જોર લગાવીને બજારને તોડી રહ્યા છે. નિફ્ટીએ ગુરુવારે નીચામાં બનાવેલી 10,150ની સપાટી હવે અંત્યત અગત્યનું સપોર્ટ લેવલ ગણવામાં આવે છે. તેજીવાળા અને સ્થાનિક ફંડ-નાણાસંસ્થા બજાર આ લેવલની નીચે ગબડે નહીં તેની પૂરેપૂરી તકેદારી લઈ રહ્યા છે. વૈશ્વિક શેરબજારની પાછળ તૂટેલા ભારતીય શેરબજારમાં એશિયન અને યુરોપના શેરબજારમાં સુધારો જોવાતાં તેની પાછળ બાઉન્સબેક આવ્યો હતો. મંદીવાળાના શોર્ટ કવરિંગ અને ક્રૂડના ભાવ 80 ડોલરની નજીક પહોંચવા જેવા કારણોની સાથે ડોલર રૂપિયામાં ઝડપી સુધારાએ પણ સેન્ટીમેન્ટને સુધારવામાં મદદ કરી હતી.